Utrykningsenhet

Utrykningsenhet (UEH) er betegnelsen på enheter i den norske politi- og lensmannsetaten med særskilt kompetanse til å løse potensielt farlige oppdrag i kritiske situasjoner. Det skal finnes en utrykningsenhet i hvert politidistrikt.

Utrykningsenhetene er politidistriktets spesialtrente personell for løsing av skarpe oppdrag og håndtering av andre tilsiktede, uønskede hendelser (terror og sabotasje), samt planlagte aksjoner mot kriminelle personer og miljøer som antas å være bevæpnet. UEH utgjør kompetansenivået mellom IP4 (politiets ordinære innsatspersonell) og nasjonale beredskapsressurser. Personell i UEH er godkjent som innsatspersonell kategori 3 (IP3).

I det daglige skal UEH utgjøre en del av politidistriktets døgnkontinuerlige grunnberedskap og patruljetjeneste, og være en tilgjengelig kapasitet/ressurs i distriktet gjennom beredskapsordninger og tjenesteplanlegging. 

UEH skal bistå med sin operative kompetanse, regionalt og nasjonalt, ved behov.

Historikk 
Politiets utrykningsenhet (UEH) ble opprettet mot slutten av den kalde krigen som et motsvar mot Sovjetunionens spesialstyrker «Spetznaz». 

UEH-styrken skulle være den umiddelbare responsen mot en sovjetisk invasjon, og det første UEH-kurset ble igangsatt i juni 1986, med rundt 120 deltakere.

I dag trenes UEH først og fremst i bekjempelse av grov kriminalitet og antiterror. 

Som et tiltak for å styrke grunnberedskapen i politiet etter terrorangrepet i 2011, foreslo regjeringen den 20. mars 2013 å øke antall personell i utrykningsenhetene fra 800 til 1200, ved å utdanne 200 ekstra i 2013 og ytterligere 200 i 2014.

Per 2019 fantes det rundt 1100 UEH-mannskaper i Norge, fordelt på alle politidistriktene.

Rolle 
UEH skal, i tillegg til å delta i døgnkontinuerlig patruljetjeneste, kunne utføre følgende oppgaver:

 Sikre objekter og personer ved trusler om, eller ved, terror- /sabotasjehandlinger
 Gjennomføre rask respons, og øyeblikkelige og forberedte aksjoner 
 Utføre livvakt-/eskorteoppdrag, og kunne inngå som innsatselementer i kortesje og på bo- og besøks steder 
 Utføre særskilte fangetransporter- og fremstillinger

Personell i UEH (IP3) trener omtrent dobbelt så mange timer i året på politioperative ferdigheter, som politiets ordinære innsatspersonell (IP4).

Innsatspersonell i enhetene har spesialfunksjoner som skarpskyttere, livvakter og sanitetspersonell.

Seleksjon 
Søkere til UEH må dokumentere følgende krav:

Utdanning: 
 bestått bachelor/ 3-årig politiutdanning ved Politihøgskolen

Ansettelse, praksis og andre krav: 
 være godkjent som innsatspersonell kategori 4 (IP4) 
 ha utført praktisk ordenstjeneste i minst ett år 
 bestått opptaksprøver 

Søkere som ikke tilfredsstiller de formelle kravene må dokumentere følgende: 

 Bestått 2-årig utdanning fra Politiskolen og minimum 60 studiepoeng/1680 timer etterutdanningskurs/5 års praksis erstatter kravet til bachelorutdanning 

Kvalifiserte kandidater sendes så på et tre ukers intensivt kurs, som kvalifiserer dem til å bli IP3-godkjent.

Utstyr 
UEH disponerer mye av det samme utstyret som politiets ordinære innsatspersonell, i tillegg til skarpskytterrifler og spesialkjøretøy.

Våpen 

 Heckler & Koch MP5 maskinpistol (erstattes av karabin) 
 Heckler & Koch P30 pistol (erstattes av Glock-varianter innen 2025)
 Steyr SSG 08 A1 skarpskytterrifle (erstattes av nytt våpen fra 2023)

Kjøretøy 

 Mercedes Benz Geländewagen pansrede kjøretøy
 Toyota Land Cruiser pansrede kjøretøy
 Ford Explorer ST-line

Innsatspersonell i Politiet 
Kategori 1 (IP1): Tjenestepersoner i Beredskapstroppen
Kategori 2 (IP2): Tjenestepersoner med livvakttjeneste som hovedoppgave
Kategori 3 (IP3): Inngår i politidistriktenes utrykningsenheter (UEH). De har tilleggskompetanse for å kunne håndtere skarpe oppdrag
Kategori 4 (IP4): Her inngår andre tjenestepersoner som utfører operativ tjeneste. Gjennomfører årlig utdanning og godkjenningsprøve for tjenestevåpen
Kategori 5 (IP5): Mannskaper som ikke er godkjente for å bruke våpen

Referanser

Eksterne lenker 
 Politiet

Taktiske politienheter
Politi- og lensmannsetaten